Branislav Kostka

Mgr. art. Branislav Kostka (* 17. jún 1971, Láb) je slovenský hudobník, dirigent, skladateľ a producent. Je partnerom herečky Zdeny Studenkovej.

 Vzdelanie a kariéra 
V roku 1990 vyštudoval konzervatórium v Bratislave, odbor klavír a následne pokračoval v štúdiu na Vysokej škole múzických umení v Bratislave, kde v roku 1995 absolvoval dirigovanie.

V rokoch 19902006 pôsobil ako šéfdirigent pre Komorný zbor SĽUK. Ďalej pokračoval v kariére ako dirigent v divadle Nová Scéna v Bratislave, Divadle A. Bagara v Nitre a Divadle Jonáša Záborského v Prešove. Dirigoval významné slovenské telesá, ako Slovenská filharmónia, Štátna filharmónia Košice, Komorní sólisti Bratislava, Musica Aeterna a Slovenský filharmonistický zbor. Istý čas pôsobil ako korepetítor a asistent dirigenta v Slovenskom národnom divadle. V rokoch 19992006 pracoval pre komorný zbor Musica Vocalis ako dirigent a umelecký vedúci. Zbor interpretuje renesančnú a barokovú hudbu. V súčasnosti (2025) sa venuje dirigovaniu Speváckeho zboru Technik.

Spolupracoval na muzikáloch ako Pokrvní bratia a Ôsmy svetadiel. Podieľal sa taktiež na hudobnej produkcii televíznych relácií a koncertov.

Venuje sa tiež hudobnej réžii, dramaturgii, produkcii, skladateľskej činnosti a taktiež a cappella zoskupeniu Fragille, ktoré založil v roku 2004, Vo Fragille pôsobí ako umelecký vedúci a beatboxer.

 Súkromný život 
Kostka sa narodil v dedine Láb na Záhorí. V detstve veľmi rád hrával futbal, ale rodičia ho prihlásili na klavír. Otec v ňom videl, že má talent. Kostkovi sa nepáčilo, že kým on musí chodiť do ZUŠ, jeho spolužiaci sú na ihrisku a hrajú futbal. Po skončení základnej školy sa prihlásil na konzervatórium v Bratislave. Následne pokračoval v štúdiu na VŠMU. Počas VŠMU dostal ponuku na korepetíciu hercov na Novej scéne do muzikálu Pokrvní bratia. Tam sa zoznámil so svojou dlhoročnou priateľkou, herečkou Zdenou Studenkovou.

 Referencie 

 Iné projekty 

 Externé odkazy 
 Branislav Kostka na webe Hudobného centra


Kategória:Osobnosti z Lábu
Kategória:Slovenskí dirigenti
Kategória:Slovenskí hudobní producenti
Kategória:Slovenskí hudobní skladatelia
Kategória:Slovenskí speváci
Kategória:Absolventi Konzervatória v Bratislave
Kategória:Absolventi Vysokej školy múzických umení